b'\n_START_ARTICLE_\nAchemenid\xc5\xb3 imperija\n_START_SECTION_\nEtimologija\n_START_PARAGRAPH_\nDarijus I pirmasis prakalbo apie Achemen\xc4\x85, kuris, jo teigimu, buvo Kiro Did\xc5\xbeiojo (576-529 m. pr. m. e.) prot\xc4\x97vis ir tokiu b\xc5\xabdu prad\xc4\x97jo vis\xc4\x85 Achemenid\xc5\xb3 valdov\xc5\xb3 linij\xc4\x85. Ta\xc4\x8diau kai kurie mokslininkai mano, jog Achemenas buvo i\xc5\xa1galvotas, ir Darijus j\xc4\xaf panaudojo tam, kad \xc4\xafteisint\xc5\xb3 savo valdym\xc4\x85 po to, kai uzurpavo Persijos sost\xc4\x85. Bet kokiu atveju, Achemenid\xc5\xb3 vardas sutartinai pripa\xc5\xbeintas pavadinimu dinastijos, prasid\xc4\x97jusios bent jau nuo Darijaus I. Pavadinim\xc4\x85 taikant visai ankstyvosios Persijos valdov\xc5\xb3 linijai, \xc4\xafskaitant Kir\xc4\x85 ir jo s\xc5\xabn\xc5\xb3 Kambiz\xc4\x85, Achemenid\xc5\xb3 era truko nuo ma\xc5\xbedaug 650 iki 330 m. pr. m. e.\n_START_SECTION_\nRaida\n_START_PARAGRAPH_\nPersai II t\xc5\xabkst. pr. m. e. apsigyveno Irano plok\xc5\xa1\xc4\x8diakalnyje. J\xc5\xb3 gyvenama teritorija buvo vadinama Persija (Parsa), o sostin\xc4\x97 buvo Persepolis. I\xc5\xa1 prad\xc5\xbei\xc5\xb3 \xc5\xa1is regionas buvo priklausomas nuo Medijos imperijos, ta\xc4\x8diau VI a. pr. m. e. Persija i\xc5\xa1silaisvino._NEWLINE_Kiro Did\xc5\xbeiojo laikais persai suk\xc5\xabr\xc4\x97 did\xc5\xbeiul\xc4\x99 imperij\xc4\x85, kuri pranoko medus. Klest\xc4\x97jimo metu, apie 500 m. pr. m. e., Achemenid\xc5\xb3 valdovai vald\xc4\x97 teritorijas, kuriose dabar \xc4\xafsik\xc5\xabr\xc4\x99 Iranas, Irakas, Gruzija, Arm\xc4\x97nija, Turkija, Bulgarija, rytin\xc4\x97 Graikija, Egiptas, Sirija, did\xc5\xbeioji Pakistano dalis, Jordanija, Izraelis, Palestina, Libanas, Kaukazo \xc5\xa1alys, Centrin\xc4\x97 Azija, Libija ir \xc5\xa1iaurin\xc4\x97s Arabijos dalys. Galiausiai Persijos valdoma imperija tapo did\xc5\xbeiausia senov\xc4\x97s laik\xc5\xb3 imperija. _NEWLINE_Vienu metu Achemenidai vald\xc4\x97 Egipt\xc4\x85, nors egiptie\xc4\x8diams du kartus pavyko i\xc5\xa1sivaduoti i\xc5\xa1 Persijos priklausomyb\xc4\x97s. Egiptie\xc4\x8di\xc5\xb3 istorikai Achemenid\xc5\xb3 dinastijos valdymo laikus vadino Dvide\xc5\xa1imt septint\xc4\x85ja (525\xe2\x80\x93404 m. pr. m. e.) ir Trisde\xc5\xa1imt pirm\xc4\x85j\xc4\x85 dinastija (343\xe2\x80\x9332 m. pr. m. e.)._NEWLINE_V a. pr. m. e. imperij\xc4\x85 susilpnino graik\xc5\xb3\xe2\x80\x93pers\xc5\xb3 karai. Paskutinis Achemenid\xc5\xb3 valdovas buvo Darijus III (336\xe2\x80\x93330 m. pr. m. e.), kur\xc4\xaf nugal\xc4\x97jo Aleksandras Didysis, Makedonijos valdovas. Po Makedonijos \xc4\xafsiver\xc5\xbeimo Aleksandras Persij\xc4\x85 aneksavo.'